‘Hofstukke wys US se houding jeens Afrikaans’Foto: Stellenbosch Lente/Facebook. Die bestuur van die Universiteit Stellenbosch (US) meen skynbaar dat die kwessie van die universiteit se taalbeleid, meer spesifiek ten opsigte van Afrikaans, onbenullig en onbeduidend is. Dié opvatting blyk in nuwe hofstukke wat ingedien is in antwoord op die DA en StudentePlein se hofaansoek teen die besluit om weg te doen met Afrikaanse onderrig. “Die US het met die uitbreking van die Covid-19-pandemie oor sy voete geval om die pandemie as ŉ verskoning te gebruik om weg te doen met Afrikaans,” sê die DA se dr. Leon Schreiber, met verwysing na die stukke wat ingedien is as deel van die aansoek vir die rekords van al die vergaderings oor die taalkwessie. Schreiber verwys onder meer na die US se Departement van Afrikaans en Nederlands wat kapsie gemaak het teen die afskaffing van Afrikaanse leermateriaal en die besluit wat ŉ petisie as “onnodig, oneties en onverdedigbaar” bestempel het. Luidens die hofstukke het die departement sy kommer oor die afwyking van die taalbeleid te kenne gegee en aangevoer dit “ondermyn daadwerklike pogings om die universiteit as ŉ veeltalige instansie te vestig”. “Uit die hofrekords wat aan die DA beskikbaar gemaak is, blyk dit ook dat die rektor, prof. Wim de Villiers, probeer het om die departement te dwing om hierdie klagte terug te trek, eerder as om aandag te gee aan die besware wat daarin geopper word,” sê Schreiber. Die hofdokumente gee ŉ aanduiding van die binnewerkinge én die houding wat die US ingeneem het toe die taalkwessie bespreek is, sê hy. Volgens Schreiber dui die hofstukke daarop dat die bestuur die afwyking van die taalbeleid boonop nie as ŉ prioriteit beskou nie. Prof. Deresh Ramjugernath, viserektor van leer en onderrig, sê onder meer in sy beëdigde verklaring wat by die hof ingedien is: “Wat betref die enormiteit van die omvang en gevolge van die pandemie en die gevolglike uitdagings vir die universiteit, is die minimale, beperkte kwessies wat die applikante in hierdie aansoek opper, met respek, eintlik onbenullig.” Schreiber sê vir die DA is die reg tot moedertaalonderrig, soos in ons land se Grondwet verskans, allermins “onbeduidend” en om hierdie rede sleep die DA en Studenteplein die US hof toe oor sy “misbruik van die Covid-19-pandemie om op ongrondwetlike en onregmatige wyse weg te doen met die vereiste om materiaal en die meeste (aanlyn) lesings ook in Afrikaans aan te bied” volgens fakulteite se taalimplementeringsplanne. In die aansoek vra die organisasies die hof vir ŉ bevel wat die US sal dwing “om sy eie taalbeleid toe te pas” en die universiteit te verhoed om weg te doen met Afrikaanse onderrig. Schreiber sê die universiteit het geen verweer in die saak nie en dat die US se argument neerkom op ŉ erkenning dat die universiteit afgewyk het van sy eie taalimplementeringsplanne, maar dat Afrikaans so “onbeduidend” vir die US is, dat dit nie eintlik saak maak nie. Hy sê voorts die dekaan van Fakulteit Lettere en Sosiale Wetenskappe, prof. Anthony Leysens, erken luidens die hofdokumente prontuit dat “besware oor taal nie ŉ prioriteit was nie”. Schreiber sê pleks daarvan dat die taalkwessie van grondvlak af boontoe deurgevoer is, het dit op topvlak by die universiteit begin en is dit van daar deurgedruk. Die US is ook deeglik bewus dat hy nie die regte proses gevolg het nie, maar hou vol dit is so onbeduidend dat die hof dit oor die hoof moet sien. Die saak word in Augustus aangehoor.